തീരത്തെ വിറപ്പിച്ച് ശക്തമായ കാറ്റും മഴയും വിഴിഞ്ഞം: തീരത്ത് ഇന്നലെ വീശിയടിച്ച കാറ്റില് വ്യാപക നാശം. മരങ്ങള് ഒടിഞ്ഞ് വീണ് വൈദ്യുത ബന്ധവും ഗതാഗതവും താറുമാറായി. അധികൃതരുടെ മുന്നറിയിപ്പ് അറിയാതെ നിരവധിവള്ളങ്ങള് കടലില് ഇറങ്ങി. കുറച്ച് പേര് തിരിച്ചെത്തിയെങ്കിലും നിരവധി വള്ളങ്ങള് കടലില് കുടുങ്ങിയിരിക്കാമെന്ന് അധികൃതര് പറഞ്ഞു. ഇന്നലെ വൈകുന്നേരത്തോടെയാണ് ജനങ്ങളെ ഭീതിയിലാഴ്ത്തി മഴക്കൊപ്പം കൊടുംകാറ്റ് വീശിയത്. ഒരു മണിക്കൂറോളം നീണ്ടു നിന്ന കാറ്റില് നിരവധി മരങ്ങള് നിലംപതിച്ചു.രാത്രി വൈകിയും വൈദ്യുത ബന്ധം പുനസ്ഥാപിക്കാനുള്ള ശ്രമം അധികൃതര് തുടരുകയാണ്. ഇന്നലെയും ഇന്നും ശക്തമായ കാറ്റിനും കടല്ക്ഷോഭത്തിനും സാധ്യതയുണ്ടെന്നുള്ള മുന്നറിയിപ്പ് കാലാവസ്ഥ നിരീക്ഷണ കേന്ദ്രങ്ങള് പുറപ്പെടുവിച്ചിരുന്നു. കേരളലക്ഷദ്വീപ്, കര്ണാടക തീരങ്ങളില് 40 മുതല് 50 കിലോമീറ്ററോളം വേഗത്തില് കാറ്റ് വീശാന് സാധ്യതയുള്ളതിനാല് മത്സ്യത്തൊഴിലാളികള് കടലില് പോകരുതെന്ന മുന്നറിയിപ്പും നല്കി. എന്നാല് കാര്യമറിയാതെ വൈകുന്നേരത്തോടെ വിഴിഞ്ഞത്തുനിന്ന് നിരവധി പേര് വള്ളമിറക്കി.കാറ്റും മഴയും ശക്തമാകുന്നതിനിടയില് പുറംകടലില് മീന് പിടിത്തത്തില് ഏര്പ്പെട്ടിരുന്ന നിരവധി വള്ളങ്ങള് തീരത്തടുപ്പിച്ചു. എന്നാല് ഉള്ക്കടലില് പോയ വള്ളങ്ങളെ രാത്രിയും കരക്കെത്തിക്കാനായിട്ടില്ല. കരയില് വീശിയടിച്ചതു പോലെ ശക്തമായ കാറ്റ് കടലിനെയും ബാധിച്ചതായി മത്സ്യത്തൊഴിലാളികള് അറിയിച്ചു.അടിയന്തര ഘട്ടത്തില് രക്ഷാപ്രവര്ത്തനം നടത്താനായി തയാറെടുത്ത് കടല് രക്ഷാ സേനകള് ജാഗ്രതയിലാണ്.